Pogromene som utløste flyktningstrømmen startet før proklameringen av staten Israel. Allerede i 1941 ble det gjennomført en massakre mot jøder i Bagdad, der minst 180 jøder ble drept og over 1 000 såret. Da Syria i 1946 fikk sin uavhengighet etter å ha vært under fransk okkupasjon, ble det raskt gjort diskriminerende vedtak mot den jødiske befolkningen. I Aleppo hvor det hadde eksistert et jødisk samfunn i 2 000 år ble det i 1947 iverksatt pogromer hvor det anslås at 75 jøder ble drept og hundrevis skadet. Byens synagoge, skoler og forretninger tilhørende jøder ble satt i brann. De fleste av de 10 000 jødene i byen flyktet derfor, og lovendringer medførte at jøder ikke kunne selge sine eiendommer som da ble konfiskerte. Lignende pogromer ble samme år gjennomført i Aden og Manama.